SYNEX บวก 4% โบรกฯเชียร์ “ซื้อ” เคาะเป้า 12.60 บ. คาดยอดขายครึ่งปีหลังสดใส
SYNEX บวก 4% โบรกฯเชียร์ "ซื้อ" เคาะเป้า 12.60 บ. คาดยอดขายครึ่งปีหลังสดใส โดย ณ เวลา 15.51 น. อยู่ที่ระดับ 10.60 บาท บวก 0.40 บาท หรือ 3.92% สูงสุดที่ระดับ 10.80 บาท ต่ำสุดที่ระดับ 10.40 บาท ด้วยมูลค่าการซื้อขาย 18 ล้านบาท
19 มิ.ย. 2562

ผู้สื่อข่าวรายงานว่า ราคาหุ้น บริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 15.51 น. อยู่ที่ระดับ 10.60 บาท บวก 0.40 บาท หรือ 3.92% สูงสุดที่ระดับ 10.80 บาท ต่ำสุดที่ระดับ 10.40 บาท ด้วยมูลค่าการซื้อขาย 18 ล้านบาท

ด้าน บล.ทิสโก้ ระบุในบทวิเคราะห์ (17 มิ.ย.62) แนะนำ “ซื้อ” SYNEX ราคาเป้าหมาย 12.60 บาท/หุ้น โดยยอดขายมือถือของ Huawei ลดลงในเดือน พ.ค. – มิ.ย. เนื่องจากผลกระทบของสหรัฐฯ และ Huawei โดยในระยะสั้น SYNEX มีแผนที่จะฟื้นความเชื่อมั่นของลูกค้ากลับมา แต่ด้วยความเสี่ยงจากปัจจัยภายนอกยังเป็นปัจจัยที่กดดันการฟื้นตัวของราคาหุ้น แต่อย่างไรก็ตาม เชื่อว่า SYNEX จะฟื้นตัวตามอุตสาหกรรม ICT ของไทยที่หนุนโดย Cloud, e-sport และ 5G นอกจากนี้จะมีการเปิดคลังสินค้าใหม่ในไตรมาส 4/62 หนุนการขยายอัตรากำไรในอนาคต
โดยอุปกรณ์สื่อสารคิดเป็นสัดส่วนรายได้ 43% ของรายได้รวมของ SYNEX และสัดส่วนของ Huawei คิดเป็นกว่า 25% โดยที่ข่าวการ Blacklist ของรัฐบาลสหรัฐฯ ทำให้ยอดขายของ SYNEX ลดลงในเดือน พ.ค. – มิ.ย. แต่คาดว่ารายได้ของ SYNEX จะเพิ่มขึ้นในครึ่งปีหลัง 2562 จากแผนในการการันตีระบบของมือถือเป็นเวลา 2 ปี และนอกจากนี้ SYNEX ยังอยู่ระหว่างการเจรจากับ Huawei ในผลิตภัณฑ์ที่เกี่ยวกับ 5G
ทั้งนี้ ด้วยความเป็นผู้นำในตลาดขายส่งทำให้ SYNEX ได้ประโยชน์จากการเติบโตของยอดขายกลุ่ม ICT โดยยอดขายจะเพิ่มขึ้นในครึ่งปีหลัง 2562 จากยอดขายของ Samsung และ Apple ขึ้นมาชดเชย พร้อมทั้งการเปิดตัวผลิตภัณฑ์ใหม่ๆ และ การจัดการคลังสินค้า แต่ปรับประมาณการรายได้ปี 2562 ลง 4% เพื่อสะท้อนไตรมาส 2 และ SG&amp;A ที่เพิ่มขึ้นต่อยอดขายจากเดิม 2.18% เป็น 2.24% ทำให้ผลประกอบการปี 2562 คงที่จากงวดเดียวกันเมื่อปีก่อน ที่ 717 ล้านบาท
อย่างไรก็ตาม ปรับประมาณการมูลค่าที่เหมาะสมลงจากเดิมที่ 13.10 บาท เป็น 12.60 บาท อิง PER ที่ 15 เท่า โดยเชื่อว่าสุดท้ายแล้วในระยะยาว Huawei จะสร้างระบบของตัวเองและความกดดันจากสงครามการค้าจะลดลง ในระยะสั้นยอดขายของ Huawei คิดเป็น 25% ของรายได้รวม
อนึ่ง SYNEX มีความเสี่ยงคือ สินค้าที่ล้าสมัย อีกทั้งกระแสเงินสดที่อ่อนแอ และอัตรากำไรที่ลดลง